**Riigihangete vaidlustuskomisjon 03.03.2025**

Tartu mnt 85

10115 Tallinn

Edastatud e-posti teel: vako@fin.ee

**Vaidlustaja: OSAÜHING VAN DER KNOX (registrikood 10789499)**

Artelli 10b

 10617 Tallinn

**Vaidlustaja esindaja: juhatuse liige Lauri Valk**

T: 5119 434

 E: lauri@autokeemia.ee

**Vastustaja: Riigi Tugiteenuste Keskus**

Lõkke 4

 10122 Tallinn

**OSAÜHING VAN DER KNOX vaidlustus riigihanke 287219 alusdokumentide õigusvastasuse tuvastamiseks ning õigusakti nõuetega kooskõlla viimiseks**

1. **Taotlused**
	1. **Tuvastada Riigi Tugiteenuste Keskuse riigihanke 287219 alusdokumendi, s.o tehnilise kirjelduse õigusvastasus osas, mis puudutab riigihanke objekti, ehk sõiduautode varuosade ja pesuvedelike koos hankimist ning kohustada hankijat tehnilise kirjelduse kooskõlla viima kehtivate õigusaktidega;**
	2. **Peatada riigihanke 287219 menetlus;**
	3. **Jätta käesoleva vaidlustusega seotud menetluskulud vastustaja kanda.**
2. **Vaidlustuse aluseks olevad faktilised asjaolud**
	1. Riigi Tugiteenuste Keskus avaldas 17.02.2025 Riigihangete registris teate „Maismaasõidukite varuosade ja pesuvedelike ostmine Päästeametile ja Politsei- ja Piirivalveametile“ riigihanke läbiviimise kohta, mis on registreeritud viitenumbriga 287219.
	2. Hanke objektiks on Päästeameti ja Politsei- ja Piirivalveameti kasutuses olevate maismaasõidukite (sõiduautod, väikebussid, maasturid, kaubikud ning veoautod) varuosade ning sõidukite pesuvedelike ostmine ja nende tarnimine tellimuses määratud sihtkohta riigihanke alusdokumentides sätestatud tingimustel ja korras.
	3. Riigihanke dokumendid on kättesaadavad internetikeskkonnas:

<https://riigihanked.riik.ee/rhr-web/#/procurement/8080904/general-info>

* 1. Hankija on koos hanketeatega avaldanud hanke alusdokumendi, s.o tehnilise kirjelduse (lisa 1), millest nähtuvalt on hange jagatud kahte ossa, neist esimeses osas soovitakse hankida sõiduautode varuosi ning pesuvedelikke ning teises osas soovitakse hankida veoautode varuosi.
	2. Pakkuja hinnangul on alusdokumendis, s.o tehnilises kirjelduses avaldatud hankelepingu objekt osas 1, milleks on pesuvedelike hankimine koos varuosadega konkurentsi piirav ning põhjendamatu, seetõttu leiab pakkuja, et alusdokumendid on selles osas vastuolus RHS § 2 lg-s 1 sätestatuga.
	3. Võttes arvesse kaebuse esitamise lühikest kaebetähtaega, peab pakkuja vajalikuks esitada käesolev vaidlustus.
	4. Pakkuja põhjendab enda seisukohti alljärgnevalt.
1. **Vaidlustuse ese**
	1. Pakkuja vaidlustuse esemeks on nõue tuvastada tehnilise kirjelduse mittevastavus õigusaktidele osas, mis puudutab sõiduautode varuosade ja pesuvedelike koos hankimist. Sõiduautode varuosade ja pesuvedelike koos hankimine on avaldatud tehnilise kirjelduse p-s 1.
	2. Pakkuja soovib vaidlustada riigihanke 287219 objekti, mis on kirjeldatud riigihanke 287219 tehnilise kirjelduse p-s 1, täpsemalt soovib vaidlustada tehnilist kirjeldust riigihanke osa 1 suhtes, milles on omavahel seotud sõiduautode varuosade ja pesuvedelike ostmine.
	3. Pakkuja taotleb, et vaidlustuse rahuldamisel kohustaks Riigihangete Vaidlustuskomisjon hankijat tehnilise kirjelduse õigusaktidele vastavusse viima selliselt, et hankija ei hangiks koos sõiduautode varuosasid ja pesuvedelikke.
	4. Pakkuja hinnangul on sõiduautode varuosade- ja pesuvedelike koos hankimine konkurentsi piirav, peamiselt seetõttu, et tegemist on erinevate valdkondade ja tegevusaladega, ehk siis pesuvedelike müüjad ei paku reeglina sõiduautode varuosi ning vastupidi. Selline ühishange on pakkuja hinnangul vastuolus RHS § 3 p-s 3 sätestatud konkurentsi efektiivse ärakasutamise põhimõttega.
2. **Tehnilise kirjelduse vastuolu riigihankeseadusega**
	1. Pakkuja hinnangul on kahe erineva valdkonna, s.o sõiduautode varuosade ja sõidukite pesuvedelike koos hankimine ebamõistlikult konkurentis piirav ning vastuolus RHS § 2 lg-ga 1, mille kohaselt tuleb riigihanke läbiviimisel tagada konkurentsi efektiivne ära kasutamine.
	2. Pakkuja hinnangul ei ole konkurentsi efektiivne ära kasutamine tagatud olukorras, kus hanke objektiks on kokku pandud kaks sedavõrd erinevat valdkonda, et suuremad tootjad hankel iseseisvalt osaleda ei saa.
	3. Pakkuja tegutseb sõidukite pesuvedelike pakendamise ja tootmisega alates aastast 2001 ning pakkuja pesuvedelike müügimaht on iga aastaselt ca 1,5 miljonit eurot, seejuures teenindatakse suuremaid autokeskusi, põllumajandusettevõtteid, pesulaid, auto remonditöökodasid jne, kuid võttes arvesse, et pakkuja ei tegele sõidukite varuosade müügiga, ei saaks pakkuja vaidlusalusel riigihankel üksi osaleda.
	4. Pakkuja soovib enda etteheiteid tehnilisele kirjeldusele ilmestada ka alloleva näitega.
	5. Eestis üks suuremaid autokeemia ja pesuvahendite tootjaid on AS Estko, kelle aastane müügimaht on ca 7-8 miljonit eurot ning kes analoogselt vaidlustajaga ei saaks vaidlusalusel hankel üksi osaleda.
	6. Kokkuvõttes tekitab kahe täiesti erineva kategooria ning valdkonna toodete koos hankimine olukorra, kus turul tegutsevad erialaselt spetsialiseerunud ning parima võimekusega pakkujad ei pääse hankele pakkuma, mis on vaidlustaja hinnangul selgelt ebaefektiivne rahaliste vahendite kasutamine ning konkurentsi piirav.
3. **Taotlus hankemenetluse peatamiseks**
	1. RHS § 193 lg 1 sätestab, et vaidlustuskomisjon võib vaidlustaja põhjendatud taotluse alusel teha igas vaidlustusmenetluse staadiumis otsuse riigihanke peatamise kohta, võttes arvesse peatamisest tulenevaid võimalikke tagajärgi kõigile huvidele, mida võidakse kahjustada.
	2. Vaidlustaja hinnangul on käesoleval juhul menetluse peatamine õigustatud seetõttu, et menetlus peaks jätkuma õiguspärastel tingimustel ning sellise olukorra saavutamine ei ole enam võimalik peale pakkumuste esitamist, sest peale pakkumuste esitamise tähtaja möödumist on alusdokumentides sätestatud tingimused kohustuslikud nii hankijale kui pakkujatele/taotlejatele, kellel tuleb edasises menetluses nendest tingimustest lähtuda.
	3. Juhul kui hankemenetlust ei peatata, ei saa hankel osaleda need pakkujad, kes sooviksid pakkuda vaid sõidukite varuosi ilma pesuvedelikkudeta ning vastupidi.
	4. Vaidlustuskomisjon ega kohus ei saa kohustada hankijat pärast pakkumuste või taotluste esitamise tähtpäeva möödumist riigihanke alusdokumente muutma[[1]](#footnote-1).
	5. Võttes arvesse, et käesoleva vaidlustuse esemeks on riigihanke alusdokumendi, s.o tehnilise kirjelduse osalise õigusvastasuse tuvastamise ja kehtivate õigusaktidega vastavusse viimise nõue, palub vaidlustaja lugeda riigihanke 287219 peatamise taotluse põhistatuks ning riigihanke 287219 peatada.
4. **Menetluslikud teated**
	1. Kooskõlas riigilõivu seaduse § 258 p-ga 2 on vaidlustaja tasunud riigilõivu summas 1 280,00 eurot (lisa 2).
5. **Kaebuse esitamise tähtajast**
	1. Vaidlusaluse riigihanke 287219 hankedokumendid on avaldatud Riigihangete infoportaalis 17.02.2025, mistõttu on käesolev kaebus esitatud kooskõlas RHS § 189 lg-s 1 sätestatud tähtajaga.

Lisad:

1. Tehniline kirjeldus;
2. Koopia maksekorraldusest riigilõivu tasumise kohta.

Austusega

*/digitaalallkiri/*

Lauri Valk

1. M. A. Simovart ja M. Parind „Riigihangete seadus. Kommenteeritud väljaanne“. Kommentaarid §-le 193 [↑](#footnote-ref-1)